L 69/6
EL
Επίσημη Εφημερίδα της Ευρωπαϊκής Ένωσης
4.3.2022
(33)
Όσον αφορά την έναρξη ισχύος της νέας κατάταξης στα συστήματα τελών χρήσης, η επιλογή κατάλληλου προτύπου εξαρτάται από συγκεκριμένες παραμέτρους σχετικά με τις διοικητικές συνέπειες της εν λόγω νέας κατάταξης και τις επιπτώσεις της στα έσοδα.
Ως εκ τούτου, η απόφαση σχετικά με τον τρόπο εφαρμογής της νέας κατάταξης στα συστήματα τελών χρήσης θα πρέπει να εναπόκειται στα κράτη μέλη (ή, στην περίπτωση κοινών συστημάτων, στην ομάδα των ενδιαφερόμενων κρατών μελών).
(34)
Για να διασφαλιστεί η συνεκτική εφαρμογή της διαφοροποίησης των διοδίων ανάλογα με τις εκπομπές CO2, είναι αναγκαίο να τροποποιηθεί η οδηγία 1999/37/ΕΚ του Συμβουλίου (8), ώστε να απαιτεί να υποδεικνύονται, εφόσον είναι διαθέσιμες στο πιστοποιητικό συμμόρφωσής τους, οι ειδικές εκπομπές CO2 των βαρέων επαγγελματικών οχημάτων στην άδεια κυκλοφορίας τους.
Εάν ο κανονισμός (ΕΕ) 2019/1242 τροποποιηθεί κατά τρόπο που επηρεάζει τον υπολογισμό των εκπομπών CO2 που προκύπτουν από τη χρήση καυσίμων χαμηλών εκπομπών άνθρακα, θα ήταν ίσως σκόπιμο να αξιολογήσει η Επιτροπή την ανάγκη ενίσχυσης της συνοχής μεταξύ της παρούσας οδηγίας και των εν λόγω τροποποιήσεων.
Είναι σημαντικό να εξασφαλιστεί ότι ο εποχούμενος εξοπλισμός που χρησιμοποιείται στο πλαίσιο υπηρεσίας διοδίων περιέχει τα δεδομένα που σχετίζονται με τις εκπομπές CO2 και την κατηγορία εκπομπών CO2 των βαρέων επαγγελματικών οχημάτων και ότι τα εν λόγω δεδομένα είναι διαθέσιμα για την ανταλλαγή πληροφοριών μεταξύ των κρατών μελών, όπως ορίζεται στην οδηγία (ΕΕ) 2019/520.
(35)
Τα ελαφρά οχήματα ευθύνονται για τα δύο τρίτα των αρνητικών επιπτώσεων των οδικών μεταφορών στο περιβάλλον και την υγεία.
Είναι επομένως σημαντικό να προωθηθεί η χρήση των πλέον καθαρών και αποδοτικών από πλευράς καυσίμου οχημάτων μέσω της διαφοροποίησης των τελών χρήσης οδικού δικτύου ανάλογα με τις ειδικές εκπομπές CO2 και τις εκπομπές ρύπων τις οποίες παράγουν και οι οποίες καθορίζονται σύμφωνα με τον κανονισμό (ΕΕ) 2017/1151 της Επιτροπής (9) και σε σχέση με τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου (10).
Προκειμένου να προωθηθεί η χρήση των πλέον καθαρών και αποδοτικών οχημάτων, τα κράτη μέλη θα πρέπει να έχουν τη δυνατότητα να επιβάλλουν σημαντικά μειωμένα διόδια και τέλη χρήσης στα εν λόγω οχήματα.
Θα πρέπει να επιτρέπεται στα κράτη μέλη να λαμβάνουν υπόψη τη βελτίωση των περιβαλλοντικών επιδόσεων του οχήματος, ως αποτέλεσμα της μετατροπής του για τη χρήση εναλλακτικών καυσίμων.
Παράλληλα, θα πρέπει να επιτρέπεται στα κράτη μέλη να εξαιρούν καύσιμα που παράγονται από πρώτες ύλες που ενέχουν υψηλό κίνδυνο έμμεσης αλλαγής της χρήσης της γης (ΕΑΧΓ) και σχετικά με τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα.
Οι πάγιες συνδρομές ή οποιοδήποτε άλλο μέσο έχει εγκριθεί από τον φορέα λειτουργίας του συστήματος διοδίων θα πρέπει να επιτρέπουν στους χρήστες να επωφελούνται μιας διαφοροποίησης των διοδίων ή των τελών χρήσης ως ανταπόδοση για τις βελτιωμένες περιβαλλοντικές επιδόσεις του οχήματος μετά τη μετατροπή.
(36)
Για να μην τιμωρείται η ανάπτυξη και η χρήση ελαφρών οχημάτων μηδενικών εκπομπών λόγω του πρόσθετου βάρους που σχετίζεται με την τεχνολογία των μηδενικών εκπομπών, τα κράτη μέλη θα πρέπει να έχουν τη δυνατότητα να εφαρμόζουν μειωμένες τιμές ή εξαιρέσεις στα εν λόγω οχήματα.
(37)
Η κυκλοφοριακή συμφόρηση, στην οποία συμβάλλουν όλα τα μηχανοκίνητα οχήματα σε διαφορετικό βαθμό, αντιπροσωπεύει κόστος που ανέρχεται σε περίπου 1 % του ΑΕΠ.
Σημαντικό μέρος του κόστους αυτού μπορεί να αποδοθεί στην υπεραστική κυκλοφοριακή συμφόρηση.
Θα πρέπει επομένως να υπάρχει η δυνατότητα επιβολής ειδικού τέλους κυκλοφοριακής συμφόρησης, υπό την προϋπόθεση ότι θα εφαρμόζεται στις κατηγορίες τόσο βαρέων όσο και ελαφρών οχημάτων.
Λαμβανομένης υπόψη της δυνητικής συμβολής τους στη μείωση της κυκλοφοριακής συμφόρησης, τα κράτη μέλη μπορούν να αποκλείσουν τα συλλογικά μέσα μεταφοράς, δηλαδή τα μικρά λεωφορεία, τα λεωφορεία και τα πούλμαν, από το εν λόγω τέλος κυκλοφοριακής συμφόρησης.
Για να είναι αποδοτικό και αναλογικό, το τέλος θα πρέπει να υπολογίζεται βάσει του οριακού κόστους κυκλοφοριακής συμφόρησης και να διαφοροποιείται ανάλογα με την τοποθεσία, τον χρόνο και την κατηγορία οχήματος.
(38)
Τα τέλη χρήσης οδικού δικτύου μπορούν να κινητοποιήσουν πόρους που συμβάλλουν στη χρηματοδότηση της συντήρησης και της ανάπτυξης υψηλής ποιότητας υποδομής μεταφορών.
Ως εκ τούτου, είναι σκόπιμο να απαιτείται από τα κράτη μέλη να υποβάλλουν διεξοδικές εκθέσεις σχετικά με τη χρήση αυτών των εσόδων.
Αυτό αναμένεται ιδίως να βοηθήσει στον εντοπισμό πιθανών χρηματοδοτικών κενών και να αυξήσει τη δημόσια αποδοχή των οδικών τελών.
Για λόγους διαφάνειας, θα ήταν σκόπιμο τα κράτη μέλη να κοινοποιούν στους χρήστες του οδικού δικτύου ορισμένες πληροφορίες σχετικά με τα διόδια και τα τέλη χρήσης που επιβάλλονται στην επικράτειά τους, όπως πληροφορίες όσον αφορά, τη χρήση των εσόδων που προκύπτουν από την εφαρμογή της οδηγίας 1999/62/ΕΚ, τη διαφοροποίηση των τελών υποδομής, τα τέλη εξωτερικού κόστους και τα συνολικά έσοδα που προκύπτουν από τα τέλη κυκλοφοριακής συμφόρησης ανά κατηγορία οχήματος.
(8) Οδηγία 1999/37/ΕΚ του Συμβουλίου, της 29ης Απριλίου 1999, σχετικά με τα έγγραφα κυκλοφορίας οχημάτων (ΕΕ L 138 της 1.6.1999, σ. 57).
(9) Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ.
715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ.
692/2008 της Επιτροπής και του κανονισμού (ΕΕ) αριθ.
1230/2012 της Επιτροπής και για την κατάργηση του κανονισμού (ΕΚ) αριθ.
692/2008 της Επιτροπής (ΕΕ L 175 της 7.7.2017, σ. 1).
(10) Κανονισμός (ΕΕ) 2019/631 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τα πρότυπα επιδόσεων για τις εκπομπές CO2 από τα καινούργια επιβατικά αυτοκίνητα και από τα καινούργια ελαφρά επαγγελματικά οχήματα και με την κατάργηση των κανονισμών (ΕΚ) αριθ.
443/2009 και (ΕΕ) αριθ.
510/2011 (ΕΕ L 111 της 25.4.2019, σ. 13).